b'\n_START_ARTICLE_\nEnsemble Storstr\xc3\xb8m\n_START_SECTION_\nHistorie\n_START_PARAGRAPH_\nI slutningen af 1980erne \xc3\xb8nskede Storstr\xc3\xb8ms Amt at oprette et Musikalsk Grundkursus og ans\xc3\xb8gte staten om at placere et i Nyk\xc3\xb8bing F.. Kravet fra staten var, at det skulle f\xc3\xb8lges af et basisensemble p\xc3\xa5 10 musikere, prim\xc3\xa6rt for at kunne tilbyde lokale l\xc3\xa6rerkr\xc3\xa6fter. Men kommunerne i amtet ville ikke bidrage med penge til ensemblet._NEWLINE_Resultatet var at stat og amt deltes om udgifterne til ensemblet, og i 1991 blev MGK oprettet i Nyk\xc3\xb8bing Falster og et basisensemble (i f\xc3\xb8rste omgang med 6 musikere) blev etableret med Storstr\xc3\xb8ms Amt som medejer og prim\xc3\xa6rt virkefelt. Senere kom yderligere 3 instrumenter til, men den ene stilling er igen bortfaldet. I dag best\xc3\xa5r ensemblet af 8 musikere: fl\xc3\xb8jte, klarinet, fagot, harpe, klaver, violin, bratsch og cello, en sammens\xc3\xa6tning s\xc3\xa5 us\xc3\xa6dvanlig at der n\xc3\xa6ppe fandtes musik for lige den bes\xc3\xa6tning._NEWLINE_Svend Aaquist blev udpeget som koordinator af f\xc3\xb8dselsprocessen og som ensemblets f\xc3\xb8rste leder. Senere har der v\xc3\xa6ret andre kunstneriske r\xc3\xa5dgivere tilknyttet og for tiden (2017) er det fl\xc3\xb8jtenisten Toke Lund Christiansen. Den daglige ledelse har v\xc3\xa6ret varetaget af Jesper L\xc3\xbctzh\xc3\xb8ft, Finn Hansen, Maria Frej og siden 2012 af Claus Due._NEWLINE_Fra starten havde ensemblet bolig sammen med Nyk\xc3\xb8bing Musikskole, men i 1997 flyttede det ind i hovedbygningen p\xc3\xa5 herreg\xc3\xa5rden Fuglsang mellem Nysted og Nyk\xc3\xb8bing Falster. Denne bygning kunne levere en fin koncertsal og rigeligt med andre lokaler. Arbejdet i de historiske lokaler skulle vise sig at f\xc3\xa5 overordentlig stor betydning for ensemblets identitet og udvikling. Fuglsang var i mange \xc3\xa5r ejet af Bodil Neergaard, der var datter af Emil Hartmann og barnebarn af J.P.E. Hartmann. De kom naturligvis ofte p\xc3\xa5 slottet, og det samme gjorde senere Carl Nielsen og andre musikpersonligheder. Disse forbindelser til en 100 \xc3\xa5r gammel tradition har betydet meget for ensemblets forankring i omr\xc3\xa5det._NEWLINE_I forbindelse med kommunalreformen i 2007 bortfald pengene fra Storstr\xc3\xb8ms amt, men staten overtog i starten forpligtelsen. I dag er ensemblet finansieret med ca. 60% fra staten, ca. 30% fra de 5 kommuner Lolland, Guldborgsund, Vordingborg, N\xc3\xa6stved og Faxe samt ca. 10% fra sponsorer og egenindt\xc3\xa6gter.\n_START_SECTION_\nJubil\xc3\xa6um og nyt hus\n_START_PARAGRAPH_\ni 2016 fejrede ensemblet sit 25-\xc3\xa5rs jubil\xc3\xa6um med et specielt programh\xc3\xa6fte til den \xc3\xa5rlige sommerfestival. Samtidig kunne det flytte 200 meter mod nord og ind i Fuglsangs ombyggede tidligere forpagterbolig, (nu kaldet "KUMUS") og indlede en ny epoke med \xc3\xb8get samarbejde med Fuglsang Kunstmuseum og udviklingen af et egentligt Kulturcenter Fuglsang som en v\xc3\xa6sentlig prioritet.'